วันเกิดคุณลูกชายทั้งที ต้องไปหาอาหารนอกบ้านรับประทานกันพร้อมหน้าพร้อมตาหน่อยค่ะ แต่ด้วยคุณแม่กำลังอยู่ในช่วงกำจัด นน.ส่วนเกินอยู่ (เพื่อที่จะรับของใหม่ได้สบายๆ) เลยขอตั้งสเป็คว่า...งดบุฟเฟ่ต์ทุกชนิด ส่วนคุณพ่ออยากกินปลา คุณลูกสาวอยากกินซีฟู้ด และคนสุดท้ายเจ้าของวันเกิด...อะไรก็ได้...ก็เลยนึกถึงร้าน "ครัวปลาทู" นี่แหละค่ะ
เป็นวันหยุดนักขัตฤกษ์ก็กังวลเหมือนกันว่าคนจะเต็มร้าน ก็ไม่เท่าไหร่ค่ะ ซัก 5-6 โต๊ะได้ ศาลาไม้ก็มีคนนั่งแล้ว (อยากให้มีมากกว่านี้ ได้บรรยากาศไพรเวทดีค่ะ...อบอุ่นๆ ในคอก...หึหึ)  พอ พนง.ยื่นใบออร์เดอร์กับเมนูมาให้ปุ๊บ เราเขียนแบบไม่ต้องลังเลเลยค่ะ ประเดิมด้วยตระกูลปลาทูก่อน แล้วอย่างอื่นค่อยตามมา...
จะติก็ตรงที่เมนูมีแต่รายการอาหาร แต่ไม่ยักกะมีราคากำกับไว้เลยค่ะ ถึงจะรู้ว่าร้านนี้ไม่ถึงกับทำเรากระเป๋าฉีก แต่มีไว้ก็น่าจะเป็นผลดีกับทางร้านมากกว่านะคะ...
อาหารมาแล้วค่ะ รอพักนึง ไม่ถึงกับนานมาก
 
ปลาทูทอดราดน้ำปลา (100.-) นอนเรียงมา 4 ตัว พอดีคนละตัวเลยค่ะ ผอมไปนิด แต่ก็กรอบดีค่ะ น้ำปลาไม่เค็มเกินไป 

แกงเขียวหวานปลาทู (130.-) คุณสามีชมเลยค่ะ น้ำแกงเข้มข้น รับรู้ได้ถึงรสชาติของกะทิ ไม่เผ็ดมาก

ยำปลาทู (120.-) ชื่นชอบตรงที่เนื้อปลาทูแกะมาเป็นชิ้นๆ และเอาก้างออกเรียบร้อย

เนื้อปูผัดผงกะหรี่ (170.-) อร่อยค่ะ จานนี้ถูกใจคุณลูกสาว

ไข่ตุ๋นทะเลรวมมิตร (160.-) หน้าตาจืดมาก เอ๊ย เรียบมากค่ะ ครบตามชื่อเลยค่ะ...ไข่+ทะเล (กุ้ง/หมึกเยอะหน่อย แล้วก็ปู 1 ชิ้น) ไม่มีรัยนอกเหนือจากนี้จริงๆ ... 

อิ่มท้องด้วยความถูกปากกันถ้วนหน้า และก็มาถึงบทสรุป...เช็คบิลค่ะ...อะฮ้า...ฟินาเล่ค่ะ